בין פריז לירושלים - הרפובליקה השניה של ישראל ברוח הרפובליקה החמישית של דה גול - מאת יעקב קורי

יש הרבה קווי דימיון בין צרפת לישראל ואנו עוברים תהליכים דומים שמעצבים את האתוס הלאומי שלנו. לצרפתים יש את הרפובליקה החמישית שנוסדה על ידי הגנרל שארל דה גול והצילה את המדינה מתוהו ובוהו בתמיכה של כ- 80% מהעם, ואילו אנחנו לא קיבלנו את הרפובליקה השניה של ישראל בראשות גנרל בני גנץ וחבריו, אלא את הממשלה החמישית של נתניהו שעוד תקצין את מחדלי העבר.

ישראל זקוקה לאתחול מחדש כצרפת בזמנו עם יסודות חדשים של צדק חברתי וכלכלי, משטר יציב, אתוס משותף, הפרדת הדת מהמדינה, הפרדת רשויות, שוויון ושלום, אינטגרציה של החרדים והערבים, מניעת גזענות, שחיתות ושיסוי, שירות חובה של שלוש שנים בצבא או בשירות הלאומי לגברים ונשים, חילונים וחרדים, יהודים וערבים, ליציאה מהמבוי הסתום וצירוף ישראל לעשר המדינות המשגשות והאתיות ביותר.

לצרפתים יש את גבירתנו מפריז NOTRE DAME DE PARIS ולנו יש את גבירתנו מירושלים השולטת יחד עם בעלה בנימין נתניהו ביד רמה מזה עשור על אוכלוסיה מפולגת ומסוכסכת, עם עוני מחפיר, אי שוויון מזעזע, יוקר מחיה קיצוני, בתי חולים קורסים, דיור שאינו בר השגה ומחצית העם שסובל הכי הרבה משלטונם האומר "אהבתי את אדוני ואת גבירתי".

אך בעוד כוחות הכיבוי הצרפתים הצליחו להשתלט על השריפה, האש האוכלת כל חלקה טובה בישראל רק הולכת ומתעצמת, כאשר נתניהו, שאינספור תיקים נערמים לפתחו ואחרים חמורים בהרבה בצנרת, אלא אם כן יקבל חסינות בזכות החוק הצרפתי, עושה הכל בשביל להעצים אותה ולשלח זה בזה יהודים בערבים, ימנים בשמאלנים שפסו מהארץ אך ממשיכים לשמר את זכרם כדי שיהיה את מי לשנוא, מזרחים באשכנזים, חרדים בחילוניים.

ניתן למצוא עוד קווים מקבילים בין הפגנות האפודים הצהובים האנרכיסטים הרוצים להרוס את המדינה והמעילים השחורים הרוצים להקים מדינת עבדים שישרתו עבורם בצבא, יעבדו וישלמו מיסים על מנת שהם יוכלו ללמוד תורה ולעשות ילדים באין מפריע ולהשתמש בדמוקרטיה על מנת להרוס את המדינה. לעומתם, היתה לנו המחאה החברתית השקטה והלא אלימה שדגלה בצדק חברתי וכלכלי שהשלטון של נתניהו חנק באיבה. שתי המדינות גם סובלות מפיגועים ומהתמודדות ביסודות חתרנים איסלמיסטים פונדמנטליסטים שרוצים לחסל אותן.

ויקטור הוגו כתב את הרומן NOTRE DAME DE PARIS, הגיבן מנוטרדם, אבל גם את L'ANNEE TERRIBLE – שנת האימים – שנת 1871 - שבה צרפת, אחרי שלטון הקיסר נפוליאון השלישי המושחת והנהנתן ואשתו אז'ני, הובסה על ידי גרמניה ונגררה למלחמת אזרחים עקובה מדם בימי הקומונה.

ואילו אנחנו עומדים בפני שנה איומה, שנת ה- 71 למדינה, שבה תהיה התמוטטות כלכלית בעולם ובישראל בעקבות הלקחים שלא נלמדו ממשבר 2008 והקצינו את בועות הנדל"ן והבורסה עם ריבית שערוריתית הקרובה לאפס, עם איומים חברתיים, בטחוניים ומדיניים, מדיניות של הליכה על הסף, שסעים בעם, שחיתות בשלטון ובעסקים שהגיעה לשיא, עם שלטון שרוצה רק לשרוד כי הוא יודע שאם יודח יתמוטט מגדל הקלפים שבנה. במקום ללכד, לפייס, לאהוב ולהכיל השלטון מפריד בשביל למשול ויביא אותנו בשנה הקרובה לעברי פי פחת.

למען האמת הוצע לבני גנץ לפני כחצי שנה עם פרסום הספר "הרפובליקה השניה של ישראל" לאמץ את עיקריו במטרה לקדם מהפכה שלטונית, כלכלית וערכית בדומה לרפובליקה החמישית של דה גול בצרפת, אך הוא בחר ללכת בדרכים המקובלות ובסיסמה "רק לא ביבי". הוא נכשל כי לא הציג חזון הוליסטי וקוהרנטי שישכנע את מרבית העם לזנוח את דרכו הפופוליסטית של נתניהו.

לכן, את החזון הזה צריכה להוציא אל הפועל תנועה עממית חוץ פרלמנטרית במטרה לשנות מהיסוד בדרכים דמוקרטיות כפי שעשתה תנועתו של דה גול את פני המדינה בכל המישורים ולהציב בראש סדר הקדימויות את הצדק החברתי והכלכלי, יושרה, שוויון, איכות הסביבה והחיים של כל התושבים. התנועה תאגד חילוניים, חרדים ודתיים, מתנחלים ויונים, יהודים וערבים, נשים וגברים, מעמד הביניים עשירים ועניים, אנשי פריפריה ומרכז ועוד.

יעדי הרפובליקה השניה הם להפוך את מעמד הבינים ל- 50% מהאוכלוסיה ולהוריד את מימדי העוני אל מתחת ל- 10%. לשם כך יש לשנות מהיסוד את המשטר הניאו ליברלי בהנהגת נתניהו תלמידו של מילטון פרידמן תוך השגת איזון נכון בין מעורבות הממשל לשוק החופשי, הנהגת מיסוי פרוגרסיבי, איסור מעבר בין הסקטור הממשלתי לפרטי, ניתוק הקשר הגורדי בין ההון לשלטון שעומד במרכז השחיתות במדינה, השתתת הכלכלה והממשל על יסודות אתיים עם החמרת העונשים על עברייני הצוורון הלבן, סינון אתי לתפקידים ציבוריים וכלכליים, ושכר במגזר הציבורי הדומה לשכר במגזר הפרטי, להבטחת צירוף מיטב הכוחות בחינוך, בבריאות, באכיפה, בממשל, בפוליטיקה, והפניית משאבים מספיקים לכל הצרכים, כי במקום להעביר את משאבי המדינה לטייקונים בנזיד עדשים של שכר במיליונים ומניות הם יופנו לצרכי הכלל.

במקום אתוס משותף עם מערכת חינוך חילונית אחידה ובחינם עד הדוקטורט כבצרפת יש לנו 4 שבטים עם 4 מערכות חינוך – חילונית, דתית, חרדית וערבית, הדוגלות בארבעה אתוסים שונים שימוטטו את המדינה. במערכת החינוך המשותפת ילמדו עברית, אנגלית וערבית ברמה של שפת אם, לימודי ליבה ומורשת. בישראל כבצרפת תופרד הדת מהמדינה, עם נישואים אזרחיים, מתן מעמד שווה לכל הזרמים וחופש פולחן. בחוק הלאום יוגדר שמדינת ישראל היא מדינת הלאום היהודי **ו**כל אזרחיה.

הפירוט והביסוס לנאמר לעיל מופיע בספר "הרפובליקה השניה של ישראל" שניתן לקרוא באתר ובספרית אוניברסיטת חיפה, באתר BUSINESSETHICS.CO.IL ועוד. הספר מציג חזון בכל תחומי חיינו למען 99% מהעם הריבון, עם חופש, שוויון ואחווה לעם החפץ חיים.